《谒岳庙》
清代·周煌

太华岧峣晓正苍，真源遥溯气灵长。五材并用知金肃，万宝初收识白藏。

呼吸几人能入座，儿孙列岫尽成行。西南正有三年克，早晚欃枪扫鬼方。

作者简介：（?—1784）四川涪州人，字景垣，号海山。乾隆二年进士。授编修。以文学著称，尝以侍讲任册封琉球副使，擢上书房总师傅，官至左都御史。卒谥文恭。有《海山存稿》、《琉球国志略》等。